**AŞTEPTĂRI**

*George Pena*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Te aştept

alunecând pe spaima îndoielii,

gândurile-s prăbuşite

în sufletul meu;

doar inima,

în ritmul aiurelii,

îşi măreşte frecvenţa

în adâncuri, greu.

Cu speranţe strânse

şi mâhnirea hăituielii,

decimat te-aştept,

suferind mereu;

te aştept,

alunecând pe spaima îndoielii,

când totul se prăbuşeşte

în sufletul meu.

Şi peste toate aceste

îngrozite frământări,

îmi va rămâne

doar surâsul tău;

surâsul tău,

doi ochi şi aceste senine zări;

şi peste toate acestea,

doar tu şi eu.